देवी के शक्तिपीठ
भारत अपनी संस्कृति, सभ्यता और विभिन्न धर्मों की विविधता के लिए प्रसिद्ध है। यहां पौराणिक काल के वो स्थान मौजूद हैं जिसे देखने के लिए दूर-दूर से लोग आते हैं। भारत में देवी को लगभग हर क्षेत्र में पूजा जाता है। यूं तो देश में देवी के कई मंदिर हैं लेकिन इनमें 51 शक्तिपीठ सबसे अहम हैं। जो कि देश के विभिन्न हिस्सों में स्थित हैं।
पापों से मुक्ति दिलाने वाला शक्तिपीठ
आज हम जिस शक्तिपीठ की बात कर रहे हैं उसके बारे में एक मान्यता बहुत प्रसिद्ध है। ऐसी मान्यता है कि इस शक्तिपीठ के दर्शन मात्र से ही 7 जन्मों के पापों से मुक्ति मिल जाती है।
उत्तराखंड में स्थित है
देवभूमि माने जाने वाले उत्तराखंड की पहाड़ियों में यह शक्तिपीठ बसा है। यहां टिहरी जनपद में देवी का यह शक्तिपीठ है। यह सुरकुट पर्वत पर बसा है जो कि समुद्रतल से 9995 फुट की ऊंचाई पर है। इसी पर्वत पर स्थित है सुरकंडा देवी मंदिर। इस मंदिर में देवी काली की प्रतिमा स्थापित है। इस मंदिर के बारे में एक कथा अति प्रचिलित है जिसका उल्लेख केदारखंड और स्कंद पुराण में मिलता है। इस कथा के मुताबिक इसी स्थान पर देवराज इंद्र ने प्रार्थना कर अपने खोए हुए साम्राज्य को फिर से प्राप्त किया था। तब से इस स्थान के बारे में यह बात प्रसिद्ध है कि जो कोई भी सच्चे मन से यहां आकर देवी से प्रार्थना करता है उसकी सभी मनोकामनाएं पूर्ण होती हैं।
शक्तिपीठ से जुड़ी कथा
इस शक्तिपीठ की स्थापना की कथा भगवान शिव और देवी सती से जुड़ी है। पौराणिक कथाओं के मुताबिक राजा दक्ष की पुत्री देवी सती ने भगवान शंकर को अपने पति के रूप में चुना था। इस बात से राजा दक्ष बहुत नाराज़ हुए थे और उन्होंने शिव शंकर को कभी स्वीकार नहीं किया। एक बार राजा दक्ष ने एक वैदिक यज्ञ का आयोजन किया जिसमें सभी देवी-देवताओं को आमंत्रित किया गया लेकिन भगवान शिव को नहीं बुलाया गया। देवी सती को शिव जी ने वहां जाने से रोका भी लेकिन वह अपने पिता के यज्ञ में शामिल होने चली गईं। यज्ञ में सभी लोगों द्वारा अपने पति यानि शिव जी का अपमान सुनकर देवी सती बहुत आहत हुईं और उन्होंने वहीं यज्ञ कुंड में अपने प्राण त्याग दिए।
शिव का क्रोध
भगवान शिव को यह दुखद समाचार प्राप्त हुआ तो वह यज्ञ के स्थान पर पहुंच गए और देवी सती के पार्थिव शरीर को कंधे पर लेकर हिमालय की ओर निकल गए। शिव बहुत क्रोधित थे और पृथ्वी को उनके क्रोध से बचाने के लिए भगवान विष्णु ने अपने सुदर्शन चक्र से देवी सती के पार्थिव शरीर को 51 टुकड़ों में बांट दिया। जहां-जहां देवी सती के शरीर का जो अंग गिरा वहां-वहां शक्तिपीठ बन गए। माता का सिर उत्तराखंड के इसी पीठ में गिरा था। जिसे सिरकंडा कहा गया और वर्तमान में यह सुरकंडा नाम से प्रसिद्ध है।
यहां का प्रसाद लाता है सुख-समृद्धि
अन्य धार्मिक स्थलों पर आपको लड्डू-पेड़े या किसी मिष्ठान का प्रसाद मिलता होगा लेकिन देवी के इस शक्तिपीठ में रौंसली की पत्तियों का प्रसाद मिलता है जो कि कई औषधीय गुणों से भरपूर होती हैं। ऐसी मान्यता है कि इस प्रसाद को जिस स्थान पर भी रखा जाता है वहां सुख और समृद्धि का वास होता है। इस शक्तिपीठ के द्वार पूरे वर्ष भर खुले रहते हैं।